Feriegæster og lokale indbyggere i Torrevieja i det sydlige Spanien fik et særsyn i begyndelsen af september, da fem norske kvinder i stilethæle og lårkort for et øjeblik afbrød deres ferie og fangede en blotter.

Avisen Verdens Gang fortæller på sin netavis vg.no, at pigerne til daglig er politifolk, men de var så rejst til ferieområdet for at slappe af.

- Vi havde været ude at spise, da vi så en mand stå og vise sig frem et par gader fra os. Vi troede, at han var fuld og lod os ikke påvirke af det, fortæller en af politijenterne Britt Randulff Karlsen.



Dagen efter var den imidlertid gal igen. Samme mand stod der, og han havde heller ikke tøj på denne gang - bortset fra sokker og løbesko.

- Vi blev lidt irriteret. Der gik trods alt familier og børn forbi. Vi måtte gøre noget, fortæller Helen Solheim, der til daglig arbejder hos sædelighedspolitiet i Stavanger.

Så gik kvinderne i aktion. De nærmede sig manden, men så satte han i løb - væk fra kvinderne.

- Han var alt andet end beruset, siger Solheim.

Manden løb ind i en park for at prøve at komme væk fra de norske feriegæster, der imidlertid spredte sig for at prøve at omringe ham.

To af kvinderne fik fat på ham.

- Det var et helt utroligt syn. Den nøgne mand, der løber i parken blandt kaktus'er og palmer - og så de to norske piger i kjoler og høje hæle, beretter Randulff Karlsen.

Manden snublede på et tidspunkt, og så var han fanget. Da det lokale politi kom til stedet, gjorde det store øjne.

Se billedet her (eksternt link).

- Det var som at tage arbejdet med på ferie. Og det er jo en ganske morsom historie. men jeg håber, at det var et engangstilfælde, siger Randulff Karlsen.

/ritzau/